Prezident maktablari toʻgʻrisida nizomni tasdiqlash haqida
(resolution, 2025-12-19)

Oʻzbekiston Respublikasi Prezidentining “Prezident maktablarini tashkil etish chora-tadbirlari toʻgʻrisida” 2019-yil 20-fevraldagi PQ-4199-son qarori ijrosini taʼminlash, shuningdek, Prezident maktablari faoliyatini samarali tashkil etish maqsadida Vazirlar Mahkamasi qaror qiladi: 1. Prezident maktablari toʻgʻrisidagi nizom ilovaga muvofiq tasdiqlansin. 2. Oʻzbekiston Respublikasi Iqtisodiyot va moliya vazirligi Maktabgacha va maktab taʼlimi vazirligi huzuridagi Ixtisoslashtirilgan taʼlim muassasalari agentligining buyurtmanomasiga asosan Oʻzbekiston Respublikasi Davlat budjetining parametrlari doirasida har yili Prezident maktablarining joriy faoliyati xarajatlarini qoplash uchun zarur mablagʻlar ajratilishini nazarda tutsin. 3. Oʻzbekiston Respublikasi Xalq taʼlimi vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari A.A. Abduxakimov va Oʻzbekiston Respublikasi xalq taʼlimi vaziri Sh.X. Shermatov zimmasiga yuklansin. 1. Ushbu Nizom Prezident maktablarining maqomi, maqsadi, asosiy vazifalari, huquq va majburiyatlari, shuningdek, ularning faoliyatini tashkil etish tartibini belgilaydi. 2. Prezident maktablari davlat muassasasi shaklidagi yuridik shaxs hisoblanadi va oʻz ustaviga, gʻaznachilik boʻlinmalarida shaxsiy hisobvaraqlariga, shuningdek, Oʻzbekiston Respublikasining Davlat gerbi tasviri tushirilgan va oʻz nomi yozilgan muhrga, logotipga, shtampga va blankalarga ega boʻladi. 3. Prezident maktablari oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, ushbu Nizomga va boshqa qonunchilik hujjatlariga, shuningdek, oʻz ustaviga amal qiladi. 4. Prezident maktablari bevosita Oʻzbekiston Respublikasi Maktabgacha va maktab taʼlimi vazirligi (keyingi oʻrinlarda — vazirlik) huzuridagi Ixtisoslashtirilgan taʼlim muassasalari agentligiga (keyingi oʻrinlarda — Agentlik) boʻysunadi. Agentlik Prezident maktablari faoliyatiga umumiy rahbarlik qiladi va nazoratni amalga oshiradi. Agentlik Prezident maktablari faoliyatini umumiy muvofiqlashtiradi, jumladan, ularning faoliyatini metodik va axborot-tahliliy jihatdan taʼminlash boʻyicha chora-tadbirlarni amalga oshiradi. 5. Prezident maktablarida umumiy oʻrta taʼlim olish bepul amalga oshiriladi. 6. Prezident maktablarida asosiy oʻquv dasturi bilan birgalikda oʻquvchilarning qiziqishlaridan kelib chiqqan holda sinfdan tashqari amaliy mashgʻulotlar oʻtkazish nazarda tutiladi. 7. Prezident maktablari davlat akkreditatsiyasidan qonunchilik hujjatlariga muvofiq vakolatli davlat organi tomonidan oʻtkaziladi. 8. Prezident maktablarini tashkil etishning maqsadi iqtidorli bolalarni aniqlash, taʼlim jarayonida ilgʻor texnologiyalarni qoʻllagan holda ularni oʻqitish va tarbiyalash boʻyicha yaxlit tizim yaratish, isteʼdodli yoshlarni yanada qoʻllab-quvvatlash va ragʻbatlantirish, maʼnan yetuk va intellektual jihatdan barkamol avlodni shakllantirishdan iborat. 9. Quyidagilar Prezident maktablarining asosiy vazifalari hisoblanadi: iqtidorli bolalarni aniqlash, tanlash va oʻqitish, ularning har tomonlama rivojlanishi uchun shart-sharoitlar yaratish, shuningdek, oʻquvchilarning intellektual, ilmiy va ijodiy salohiyatini ochib berish; tabiiy va aniq fanlarni chuqur oʻrganish, xorijiy tillar, muhandislik va axborot texnologiyalarini oʻzlashtirishni tashkil qilish, oʻquvchilarning innovatsion gʻoyalari va ishlanmalarini rivojlantirish uchun zarur shart-sharoitlar yaratish; oʻquvchilarni oʻqitish va bilimini baholashning zamonaviy uslublarini, shuningdek, taʼlim dasturlarining integratsiyalashuviga asoslangan oʻqitishning fanlararo yondashuvini joriy qilish va keyinchalik ijobiy tajribani maktabgacha va maktab taʼlimi tizimiga tatbiq etish; oʻquvchilarni kasb-hunarga yoʻnaltirish, ularda yetakchilik koʻnikmalari va notiqlik sanʼatini rivojlantirish, tanqidiy fikrlash, axborotni izlash, tahlil qilish va qayta ishlash, olingan bilimlarni amaliyotda qoʻllash malakasini oshirish; oʻquvchilarning umumtaʼlim fanlari boʻyicha xalqaro olimpiadalar, tanlovlar va musobaqalarda munosib ishtirokini taʼminlash; oʻquvchilarda vatanparvarlik va Vatanga muhabbat tuygʻusini, bagʻrikenglik, qonunlar, milliy va umuminsoniy qadriyatlarni hurmat qilish munosabatini, hayotga qatʼiy ishonch va qarashlarni shakllantirish; oʻquv dasturlarining uzluksizligini taʼminlash masalalarida shu yoʻnalishdagi milliy va xorijiy umumiy oʻrta va oliy taʼlim muassasalari bilan hamkorlikni yoʻlga qoʻyish, bitiruvchilarning ilgʻor xorijiy oliy taʼlim muassasalarida va ularning respublikamizdagi filiallarida oʻqishini davom ettirish. 10. Prezident maktablari quyidagi huquqlarga ega: belgilangan (ikkita sinfga bir xil — 12 nafardan oʻquvchi taqsimlangan, 24 nafar oʻquvchidan iborat) yillik qabul kvotasi doirasida oʻquvchilarni qabul qilish; tasdiqlangan oʻquv rejalari va dasturlari asosida oʻquv mashgʻulotlari jadvalini ishlab chiqish va tasdiqlash; oʻz ustavida belgilangan faoliyatini amalga oshirish uchun qonunchilik hujjatlarida taqiqlanmagan boshqa moliyaviy manbalarni jalb qilish; ishchi organ bilan birgalikda yuqori malakali xorijiy mutaxassislar va boshqa xodimlarni jalb etish; Agentlik hamda boshqa davlat organlari va tashkilotlari tomonidan davlat siyosati, ijtimoiy-madaniy, maktabgacha va maktab taʼlimi sohasidagi muhim masalalarni muhokama qilish va dolzarb muammolarni hal etishga bagʻishlangan yigʻilishlarda, majlislarda va boshqa tadbirlarda belgilangan tartibda ishtirok etish; Agentlikning tegishli tarkibiy boʻlinmalari bilan oʻziga yuklangan vazifalarni oʻz vaqtida, samarali va sifatli bajarish uchun belgilangan tartibda oʻzaro hamkorlik qilish; Prezident maktablari bitiruvchilariga davlat namunasidagi taʼlim toʻgʻrisidagi hujjat (guvohnoma, shahodatnoma) bilan bir qatorda yetakchi xorijiy oliy taʼlim muassasalariga oʻqishga kirish imkoniyatini beruvchi xalqaro darajadagi tegishli dastur diplomlarini (International Baccalaureate, Advanced Placement yoki International Advanced Levels) berish; sogʻlom ovqatlantirishni tashkil etish va maktab formasini xarid qilish uchun qonunchilik hujjatlari bilan belgilangan tartibda tadbirkorlik subyektlari bilan shartnoma tuzish. Prezident maktablari qonunchilik hujjatlariga muvofiq boshqa huquqlarga ham ega boʻlishi mumkin. 11. Prezident maktablari: mazkur Nizomda, shuningdek, boshqa qonunchilik hujjatlari, oʻz ustavida belgilangan vazifa va funksiyalarni oʻz vaqtida, sifatli va samarali bajarishga; taʼlim jarayonini sifatli va samarali tashkil etishga; agentlik tomonidan oʻz vakolati doirasida berilgan topshiriqlar va koʻrsatmalarni oʻz vaqtida va sifatli bajarishga; Prezident maktablarining oʻquvchilari, oʻqituvchilari va boshqa xodimlarining huquqlari va qonuniy manfaatlariga rioya etilishini taʼminlashga; taʼlim jarayonini tashkil etish shakllari, usullari va vositalarining umumiy oʻrta taʼlimning davlat taʼlim standartlariga muvofiqligini taʼminlashga majbur. Prezident maktablari qonunchilik hujjatlariga muvofiq boshqa majburiyatlarni ham olishi mumkin. 12. Prezident maktablarida taʼlim jarayoni umumiy oʻrta taʼlimning davlat taʼlim standartlari hisobga olingan holda, umumiy oʻrta taʼlim sohasida xizmat koʻrsatuvchi ixtisoslashtirilgan xorijiy tashkilotlar bilan hamkorlikda ishlab chiqiladigan hamda vazirlik tomonidan tasdiqlanadigan oʻquv rejalari va dasturlariga muvofiq amalga oshiriladi. 13. Oʻquv jarayonining jadvali, oʻquv mashgʻulotlarining turlari va davomiyligi, oʻquvchilarning oʻquv yuklamasi, tashkil etish shakllari va oʻquv-tarbiya jarayonining boshqa masalalari taʼlim sohasida xizmat koʻrsatuvchi ixtisoslashtirilgan xorijiy tashkilotlar bilan birgalikda ishlab chiqiladigan hamda vazirlik tomonidan tasdiqlanadigan taʼlim dasturlari va vazirlikning boshqa normativ-huquqiy hujjatlariga muvofiq belgilanadi. 14. Taʼlim sifatini nazorat qilish xalqaro taʼlim standartlarini inobatga olgan holda, umumiy oʻrta taʼlimning davlat taʼlim standartlari talablariga muvofiq amalga oshiriladi. Taʼlim sifatini nazorat qilishni taʼminlash uchun maxsus xorijiy tashkilotlar ham jalb qilinishi mumkin. 15. Prezident maktablari bitiruvchilariga davlat namunasidagi taʼlim toʻgʻrisidagi hujjat (guvohnoma, shahodatnoma) beriladi. 16. Prezident maktablarining 11-sinf bitiruvchilari tanlangan fanlar asosida xalqaro malaka imtihonlarini (International Baccalaureate, Advanced Placement yoki International Advanced Levels) topshirish huquqiga ega boʻladilar va ulardan muvaffaqiyatli oʻtgan taqdirda, yetakchi xorijiy oliy taʼlim muassasalariga kirish imkoniyatini taqdim etuvchi xalqaro diplom oladilar. Prezident maktablariga xalqaro namunadagi diplom berish huquqi belgilangan tartibda tegishli vakolatli xalqaro tashkilotlarda akkreditatsiyadan oʻtganidan soʻng beriladi. 17. Oʻquvchilarni sinfdan sinfga tegishli imtihonlarni muvaffaqiyatli topshirish natijalari boʻyicha Prezident maktabi Ijrochi direktorining buyrugʻi bilan oʻtkaziladi. Imtihon natijalarini baholash mezonlari taʼlim sohasida xizmatlar koʻrsatuvchi ixtisoslashtirilgan xorijiy tashkilot tomonidan agentlik bilan birgalikda belgilanadi. 18. Oʻquvchining bir yoki bir nechta fanlardan reyting natijasi pasaygan taqdirda, u bilan individual ish olib boriladi. Oʻquvchining reyting natijalari pasayishini belgilaydigan mezonlar taʼlim sohasida xizmatlar koʻrsatuvchi ixtisoslashtirilgan xorijiy tashkilot tomonidan agentlik bilan birgalikda belgilanadi. 19. Prezident maktablarining oʻquvchilari safidan quyidagi hollarda chiqariladi: oʻquvchining oʻz tashabbusi bilan boshqa taʼlim muassasasiga koʻchirish (ota-onasining yoki qonuniy vakillarining arizasi asosida); individual ish olib borilishiga qaramasdan, reytingi va akademik oʻzlashtirishning tizimli pasayishi; Prezident maktabining oʻquv intizomi va ichki tartib qoidalarini bir necha marta buzish. 45. Prezident maktablariga maʼmuriy-boshqaruv xodimlari va pedagog kadrlar tanlov (keyingi oʻrinlarda tanlov deb ataladi) asosida qabul qilinadi. Prezident maktablariga xorijiy mutaxassislar jalb qilinishi mumkin. 46. Agentlik tegishlicha Qoraqalpogʻiston Respublikasi, viloyatlar va Toshkent shahridagi Prezident maktablarini maʼmuriy-boshqaruv xodimlari va pedagog kadrlar bilan toʻldirishni taʼminlaydi. 47. Tanlov ochiq hisoblanadi. Tanlov ishtirokchilari ushbu Nizom doirasida qonunchilik hujjatlarida belgilangan professional, malakaviy va boshqa talablarga javob beradigan, Prezident maktablarining talablariga va lavozimiga mos keladigan, shuningdek, ishchanlik, shaxsiy va maʼnaviy-axloqiy fazilatlarga ega boʻlishi kerak. 48. Mazkur Nizom doirasida oʻtkaziladigan tanlov ishtirokchilari Oʻzbekiston Respublikasi fuqarolari va fuqaroligi boʻlmagan, davlat va ingliz tillarini yaxshi biladigan, oliy maʼlumotli, belgilangan tartibda attestatsiyadan oʻtgan, agentlik tomonidan belgilanadigan boshqa malaka talablariga javob beradigan shaxslar boʻlishi lozim. Prezident maktablarida pedagogik faoliyat uchun quyidagi shaxslarga ruxsat berilmaydi: sud tomonidan ushbu huquqdan mahrum etilganlar; sud qarori bilan muomalaga layoqatsiz (muomala layoqati cheklangan) deb topilganlar; tibbiyot muassasalarida muayyan toifadagi kasalliklar boʻyicha roʻyxatdan turgan shaxslar; jinoyat sodir etganligi uchun sudlangan shaxslar. 49. Tanlovni eʼlon qilish toʻgʻrisidagi qaror Prezident maktabi Ijrochi direktori tomonidan Agentlik bilan kelishilgan holda qabul qilinadi. Prezident maktabi oʻtkazilayotgan tanlov tashkilotchisi hisoblanadi. 50. Tanlovni oʻtkazish uchun Tanlov komissiyasi tuziladi. Tanlov komissiyasi tarkibi Agentlik direktorining buyrugʻi bilan tasdiqlanadi. 51. Tanlov oʻtkazilishi toʻgʻrisidagi eʼlonda quyidagi maʼlumotlar boʻlishi kerak: Prezident maktablarining nomi, asosiy xususiyatlari va joylashuvi haqida maʼlumot; tanlov ishtirokchisiga qoʻyiladigan talablar; tanlov ishtirokchilaridan tegishli hujjatlari bilan birga ariza qabul qilishning boshlanishi hamda tugash sanasi va vaqti; tanlov ishtirokchilarining ariza va hujjatlarini qabul qilish joyi (manzili); tanlov ishtirokchilari tomonidan taqdim etiladigan hujjatlar roʻyxati va ularni rasmiylashtirish talablari; tanlov oʻtkaziladigan sana, vaqti va joyi, tanlov komissiyasi ishining boshlanishi va tanlov natijalarini sarhisob qiladigan vaqtni koʻrsatgan holda; tanlov komissiyasi suhbat davomida ishtirokchilarga berishga haqli boʻlgan asosiy yoʻnalishlar roʻyxati; gʻoliblarni aniqlash tartibi; tanlov ishtirokchilari va gʻoliblariga uning natijalarini xabar berish tartibi; tanlov gʻoliblari bilan tuziladigan mehnat shartnomasining asosiy shartlari; qonunchilik hujjatlarida nazarda tutilgan tanlov ishtirokchilariga qoʻyiladigan talablarni oʻz ichiga olgan boshqa qoidalar. 52. Tanlovda ishtirok etish uchun ishtirokchilar tanlov tashkilotchisiga quyidagi hujjatlarni taqdim etadilar: Prezident maktablarining Internet jahon axborot tarmogʻidagi rasmiy veb-saytida joylashtirilgan shaklga muvofiq ishtirokchi tomonidan imzolangan va yozma ravishda rasmiylashtirilgan ariza; harbiy hisobga olish hujjatlarining nusxalari (harbiy xizmatga majbur boʻlganlar va harbiy xizmatga chaqiriladigan shaxslar uchun); xorijiy taʼlim muassasasida olingan oliy maʼlumot toʻgʻrisidagi hujjatning ekvivalentligini eʼtirof etish toʻgʻrisidagi vakolatli davlat organining guvohnomasi; oʻtkazilgan attestatsiya natijalari boʻyicha belgilangan tartibda berilgan sertifikat nusxasi. 53. Ushbu Nizomning 52-bandida koʻrsatilgan hujjatlarni oʻz vaqtida taqdim etmaslik, shuningdek, ularni toʻliq taqdim etmagan yoki notoʻgʻri rasmiylashtirgan tanlov ishtirokchilariga hujjatlarni qabul qilishda yozma ravishda asoslantirilgan rad javobi beriladi. Hujjatlar tanlov ishtirokchisi tomonidan hujjatlarni qabul qilishni rad etish sabablari bartaraf etilganligi toʻgʻrisidagi ariza taqdim etilgan kundan boshlab besh ish kunidan oshmaydigan muddatda qayta koʻrib chiqiladi. Bunda hujjatlarni qayta koʻrib chiqish tanlov ishtirokchilaridan arizalarni qabul qilish eʼlonda belgilangan muddat davomida amalga oshirilishi kerak. 54. Tanlov quyidagi uch bosqichda oʻtkaziladi: 1-bosqich — tanlov ishtirokchilari tomonidan taqdim etilgan maʼlumotlar, materiallar va hujjatlarni koʻrib chiqish, oʻrganish va tahlil qilish; 2-bosqich — tanlov ishtirokchisining fan yoʻnalishi boʻyicha test sinovidan oʻtish; 3-bosqich — tanlov ishtirokchisi fan yoʻnalishi boʻyicha 10 daqiqalik mahorat darsini oʻtishi. 55. Tanlov ishtirokchilarining shaxsiy va ishbilarmonlik fazilatlari, ularning qonunchilik hujjatlarida belgilangan pedagoglik kompetensiyalari vakolati doirasida pedagogik faoliyatni amalga oshirish qobiliyati Tanlov komissiyasi tomonidan ballar tizimi boʻyicha oʻtkazilgan suhbat davomida baholanadi va natijalari baholash varagʻiga kiritiladi. 56. Tanlov ishtirokchisi tomonidan taqdim etilgan materiallar quyidagi yoʻnalishlar boʻyicha tahlil qilinadi va baholanadi: oʻquv ishlari: oʻquvchilarning koʻnikma va malakalarini shakllantirish, ularning bilim faolligini rivojlantirish; tarbiyaviy ishlar: oʻquvchilarning xulq-atvorini shakllantirish; fan boʻyicha darsdan tashqari ishlar; oʻquvchilarning ota-onalari bilan ishlashni tashkil etish; ilmiy-uslubiy ishlar — pedagogik texnologiyalardan keng foydalanish, pedagogik mahorati va koʻnikmalarini oshirish (mustaqil taʼlim, kurs ishlari). 57. Eng koʻp ball toʻplagan tanlov ishtirokchilari tanlov gʻoliblari deb eʼtirof etiladi. 58. Tanlov natijalari toʻplangan ballar soniga muvofiq tanlov ishtirokchilarining reytingi shaklida yigʻilish bayonnomasiga kiritilishi kerak. Tanlov komissiyasi majlisining bayonnomasi tanlov oʻtkazilgan kuni majlisda ishtirok etgan komissiya raisi, rais oʻrinbosari, kotibi va barcha aʼzolari tomonidan imzolanadi. 59. Tanlov tashkilotchisi: tanlov gʻoliblari aniqlangan sanadan boshlab uch ish kuni mobaynida ishtirokchilarni uning natijalari toʻgʻrisida yozma ravishda xabardor qiladi; qonunchilik hujjatlarida belgilangan tartibda tanlov gʻoliblari bilan mehnat shartnomalarini tuzadi. 60. Tanlov gʻolibi mehnat shartnomasi tuzishni rad etgan taqdirda, tanlov tashkilotchisi reytingda ikkinchi oʻrinni egallagan tanlov ishtirokchisi bilan mehnat shartnomasini tuzadi. Reytingda ikkinchi oʻrinni egallagan tanlov ishtirokchisi mehnat shartnomasi tuzishdan bosh tortgan taqdirda, tanlov tashkilotchisi qayta tanlov oʻtkazilishini eʼlon qiladi. 61. Tanlovda ishtirok etishga ruxsat etilmagan, shuningdek, tanlovda ishtirok etgan, lekin tanlov gʻoliblari sifatida belgilanmagan tanlov ishtirokchilarining hujjatlari belgilangan tartibda saqlanadi. 62. Xorijiy mutaxassislarni tanlash (yollash) tanlov komissiyasi tomonidan agentlik va taʼlim sohasida xizmatlar koʻrsatuvchi ixtisoslashtirilgan xorijiy tashkilotlar oʻrtasidagi shartnomada belgilangan tartibda amalga oshiriladi. 63. Prezident maktablarida lavozimlar va shtat birliklarining namunaviy shtatlar jadvali ushbu Nizomga 1-ilovaga muvofiq kiritiladi. 64. Prezident maktablari oʻqituvchilarining pedagogik yuklamalari umumtaʼlim muassasalari uchun oʻrnatilgan tartibda belgilanadi. 65. Prezident maktablari xodimlarining ish haqi ushbu Nizomda nazarda tutilgan asosiy ish haqini, shuningdek, qoʻshimcha toʻlovlar va ustama haqni oʻz ichiga oladi. 66. Prezident maktablarining maʼmuriy-boshqaruv, pedagogik, oʻquv-yordamchi, texnik va xizmat koʻrsatuvchi xodimlari lavozim maoshiga 100 foiz oylik ustama haq toʻlanadi. 661. Davlat budjeti mablagʻlari hisobidan Prezident maktablarining mahalliy oʻqituvchilariga ularning tarif stavkasiga nisbatan 350 foiz miqdorida har oylik qoʻshimcha ustama toʻlanadi. Bunda ustama pedagoglar tomonidan quyidagi shartlarning barchasi bajarilgan taqdirda toʻlanadi: Kembrij (Cambridge Assessment International Education) xalqaro taʼlim dasturlari asosida dars beriladigan fanlarni oʻqitish boʻyicha 3 ta (Introductory, Extension, Marking (Focus on Assessment yoki Focus on Teaching) kursni muvaffaqiyatli tugatish va bu haqida tegishli sertifikat olish; Prezident maktablarida kamida bir yillik ish stajiga va chet tilini bilish boʻyicha kamida S1 darajadagi yoki unga tenglashtirilgan mos darajadagi xalqaro sertifikatga ega boʻlish. 67. Prezident maktablarining maʼmuriy-boshqaruv, pedagogik, oʻquv-yordamchi xodimlarini yuqori malakali va samarali mehnatini moddiy ragʻbatlantirish va mukofotlash, oʻz kasbiga sadoqatliligi, tashabbuskorligi va professionalligini oshirish maqsadida Prezident maktablari xodimlarini moddiy ragʻbatlantirish jamgʻarmasidan (keyingi oʻrinlarda Moddiy ragʻbatlantirish jamgʻarmasi deb ataladi) toʻlanadigan tayanch lavozim maoshiga nisbatan har oylik va bir martalik ustama haqlar ushbu Nizomga 2-ilovaga muvofiq belgilanadi. 68. Moddiy ragʻbatlantirish jamgʻarmasi barcha Prezident maktablarida tashkil etiladi va Prezident maktabi ish haqi fondining 200 foizidan koʻp boʻlmagan miqdorda tuziladi. 69. Agar ish shartlari va hajmi boʻyicha ushbu Nizom bilan tasdiqlangan namunaviy shtatlar ularga tatbiq etilmasa, agentlik mehnatga haq toʻlashning tasdiqlangan fondi (10 foizdan koʻp boʻlmagan) doirasida Prezident maktablarining shtat birliklari soniga oʻzgartirishlar kiritish huquqiga ega. 70. Vazirlar Mahkamasining 2019-yil 25-martdagi 244-son qarori bilan tasdiqlangan Oʻzbekiston Respublikasiga xorijdan ishchi kuchini jalb qilish va undan foydalanish tartibi toʻgʻrisidagi nizomning 4-bandiga muvofiq yuqori malakali va (yoki) malakali mutaxassislarni, shuningdek, Prezident maktablarida ishlash uchun oʻqituvchilar va mutaxassislarni jalb etishda ish beruvchining ruxsatnoma olishi talab etilmaydi. 71. Xorijiy oʻqituvchi va mutaxassislarning (keyingi oʻrinlarda xorijiy mutaxassislar deb ataladi) mehnatiga haq toʻlash ular bilan tuzilgan shartnoma asosida amalga oshiriladi. Mehnatga haq toʻlash miqdori xorijiy mutaxassislarning malakasi va tajribasidan kelib chiqqan holda, shu bilan birga mukofotning chegaralangan summasi oyiga 5000 (besh ming) AQSH dollari (yoki ekvivalent)dan oshmasligi lozim. Xorijiy mutaxassislarning mehnatiga haq toʻlash mehnat shartnomasida belgilangan miqdorda erkin konvertatsiya qilinadigan valyutada amalga oshiriladi. 72. Xorijiy mutaxassislar bilan tuzilgan shartnomada xorijiy mutaxassislarni va ularning oila aʼzolarini (turmush oʻrtogʻi va voyaga yetmagan farzandlari) turar joy bilan taʼminlash, ikki tomonga aviachiptalarni sotib olish, tibbiy xizmat koʻrsatish (tibbiy sugʻurta) xarajatlarini Prezident maktablari tomonidan qoplash toʻgʻrisida (qisqa muddatli xorijiy mutaxassislar bundan mustasno) hamda qonunchilik hujjatlarida belgilangan tartibda boshqa shartlar nazarda tutilishi mumkin. 73. Quyidagilar Prezident maktablarini moliyalashtirish manbalari hisoblanadi: Oʻzbekiston Respublikasi Davlat budjeti mablagʻlari; Agentlik huzuridagi Iqtidorli yoshlarni qoʻllab-quvvatlash jamgʻarmasi mablagʻlari; yuridik va jismoniy shaxslarning homiylik xayriyalari; Prezident maktablarining budjetdan tashqari mablagʻlari, shuningdek, qonunchilik hujjatlari bilan ruxsat etilgan pullik taʼlim xizmatlari koʻrsatishdan va boshqa faoliyat turlaridan tushgan mablagʻlar. 74. Prezident maktablari belgilangan tartibda tasdiqlangan va Agentlikda roʻyxatdan oʻtgan xarajatlar smetasi asosida moliyalashtiriladi. 75. Prezident maktablari Agentlikka taqdim etish uchun belgilangan tartibda buxgalteriya hisobotini yuritadi. 76. Prezident maktablari qonunchilik hujjatlarida belgilangan tartibda qayta tashkil etiladi va tugatiladi. 77. Prezident maktablarini qayta tashkil etish yoki tugatish, qoidaga koʻra, oʻquv yilining oxirida amalga oshiriladi, bunda Qoraqalpogʻiston Respublikasi Maktabgacha va maktab taʼlimi vazirligi, viloyatlar va Toshkent shahar maktabgacha va maktab taʼlimi boshqarmalari oʻquvchilarning ota-onalari (qonuniy vakillari) bilan kelishilgan holda, ularni boshqa umumtaʼlim muassasalariga oʻtkazish uchun javobgarlikni oʻz zimmalariga oladi. 78. Moliyaviy-iqtisodiy faoliyatni amalga oshirish, hisob va hisobot, ish haqi boʻyicha hisob-kitoblarning toʻgʻriligi va oʻz vaqtida bajarilishi hamda majburiy toʻlovlarni toʻlash masʼuliyati Prezident maktablarining Ijrochi direktori va bosh buxgalteri zimmasiga yuklanadi. T/r Lavozim nomi Shtat birligi miqdori I. Maʼmuriy-boshqaruv xodimlari 1. Ijrochi direktor 1 2. Oʻquv ishlari boʻyicha direktor 1 3. Maxsus fanlar boʻyicha direktor oʻrinbosari 1 4. Maʼnaviy-maʼrifiy ishlar boʻyicha direktor oʻrinbosari 1 5. Yoshlarni harbiy-vatanparvarlik ruhida va chaqiriqqacha harbiy tayyorlash boʻyicha direktor oʻrinbosari 1 6. Bosh buxgalter 1 7. Kadrlar boʻyicha menejer 1 II. Oʻquv-yordamchi xodimlar 8. Kutubxonachi 1 9. Yoshlar yetakchisi 1 10. Psixolog 1 11. Toʻgarak rahbari 4 12. Oʻquv boʻlimi uslubchisi1 1 13. Jismoniy tarbiya oʻqituvchisi (suzish boʻyicha)2 1 14. Tarbiyachi3 7 15. Navbatchi tarbiyachi4 4,8 III. Texnik va xizmat koʻrsatuvchi xodimlar 16. Xoʻjalik ishlari mudiri 1 17. Ish yurituvchi-kotiba 1 18. Laborant5 4 19. Muhandis-dasturchi6 1 20. Hamshira (sutkalik navbatchilik uchun) 4 21. Haydovchi7 * 22. Santexnik8 * 23. Elektromonter9 * 24. Farrosh10 * 25. Isitish markazi operatori11 3 26. Dezinfeksiyalovchi 1 27. Qorovul12 8 28. Bogʻbon 1 29. Koʻcha supuruvchi 1 30. Duradgor 1 31. Yotoqxona komendanti13 1 32. Xoʻjalik bekasi 1 33. Kirlarni yuvish boʻyicha mashinist 1 Jami: 56,8** 1. Ushbu Nizom Prezident maktablarining mahalliy oʻqituvchilari va xodimlarini (oʻrindosh xodimlar) qoʻshimcha moddiy ragʻbatlantirish tartibini belgilaydi. 2. Prezident maktablarining xodimlari uchun belgilanadigan ragʻbatlantiruvchi (qoʻshimcha) toʻlovlar va ustamalar qonunchilik hujjatlariga muvofiq boshqa moddiy ragʻbatlantirish turlariga qoʻshimcha tarzda belgilanadi. 3. Prezident maktablari xodimlariga har oylik va bir martalik ragʻbatlantiruvchi (qoʻshimcha) toʻlovlar belgilanishi mumkin. Mazkur Nizomda belgilangan ragʻbatlantiruvchi (qoʻshimcha) toʻlovlar roʻyxati va miqdori Prezident maktabi Ijrochi direktorining buyrugʻi asosida belgilanadi. 4. Xodimlarga ustamalar quyidagicha belgilanadi: asosiy ish joyidan shtat jadvaliga va Prezident maktabi tarifikatsiyasiga muvofiq bazaviy ish haqiga nisbatan foiz hisobida; oʻrindoshlik asosida soatbay ish haqiga nisbatan foiz hisobida. 5. Pedagog xodimlarga har oylik ustamalar quyidagi miqdorlarda va samaradorlik mezonlari asosida belgilanishi mumkin: a) oʻquvchilarning mustaqil nazorat ishlari (kirish, oraliq, yakuniy nazorat) natijalari boʻyicha pedagog xodim faoliyatining samaradorligini baholash. Samaradorlik mezonlari pedagog dars olib boradigan barcha sinflarda barcha oʻquvchilarning oʻrtacha ballari boʻyicha hisoblanadi. Bunda: yuqori natijalar (aʼlo) uchun — asosiy ish haqining 100%; yaxshi natijalar (yaxshi) uchun — asosiy ish haqining 50% miqdorida ustamalar belgilanadi; b) oʻquvchilarning mustaqil nazorat ishlari yakunlari (kirish, oraliq, yakuniy nazorat) boʻyicha pedagog xodimning taʼlim berish natijalari ijobiy dinamikasining samaradorlik mezonlari ketma-ket ikki nazorat ishi natijalari boʻyicha barcha oʻquvchilarning oʻrtacha ballari oʻrtasidagi farq sifatida hisoblanadi. Bunda ijobiy oʻzgarishlarning aniq dinamikasi (oʻrtacha ballning 10% dan ortiq oʻsishi) — 50% tayanch ish haqi sifatida belgilanadi; Ushbu ustama pedagog xodimning natijalari ushbu bandning “a” kichik bandi boʻyicha qoʻshimcha haq toʻlash uchun yetarli boʻlmagan holatda belgilanadi; v) oʻquv yili yakunlariga koʻra, barcha Prezident maktablari oʻquvchilari oʻrtasida oʻquvchilarning mustaqil nazorat ishlari (yakuniy nazorat) natijalari boʻyicha pedagog xodim faoliyatining samaradorligini baholash. Samaradorlik mezonlari pedagog dars olib boradigan sinflarda barcha oʻquvchilarning oʻrtacha ballari boʻyicha hisoblanadi. Bunda: eng yaxshi natija (1-oʻrin) — asosiy ish haqining 60%; ikkinchi eng yaxshi natija (2-oʻrin) — asosiy ish haqining 40%; uchinchi eng yaxshi natija (3–oʻrin) — asosiy ish haqining 20% miqdorida ustamalar belgilanadi; g) oraliq va yakuniy nazoratlar uchun sinov materiallarini ishlab chiqish: 1 ta variant uchun — 15%; 2 ta variant uchun — 20%; 3 ta variant uchun — 25% miqdorida ustamalar belgilanadi; d) oʻquvchining kurs yoki loyiha ishiga rahbarlik qilinadigan har bir loyiha ishi uchun — 25%; e) oʻquvchilarni qoʻshimcha va fakultativ darslarga jalb qilish boʻyicha pedagog (sinf rahbari) faoliyatining faolligi. Ushbu koʻrsatkich oʻqituvchining sinf rahbarligi ostida sinfda oʻquvchilarning umumiy soniga fakultativ, toʻgaraklar va boshqa tizimli darslarga qatnaydigan oʻquvchilarning ulushi sifatida hisoblanadi; 70 dan 100% gacha — asosiy ish haqining 30%; 40 dan 69% gacha — asosiy ish haqining 15%; j) pedagogning ingliz tilini bilish darajasini belgilovchi CEFR B2 yoki undan yuqori darajadagi, ingliz tili fani oʻqituvchilari uchun esa CEFR C1 yoki undan yuqori darajadagi milliy yoki xalqaro tan olingan sertifikati boʻlsa, asosiy ish haqining 60%; z) Times Nigher Education (TNE), QS World University Rankings universitetlari reytingiga yoki pedagogika boʻyicha milliy taʼlim va/yoki ilmiy muassasalar ilmiy darajasiga koʻra TOP-1000 roʻyxatiga kiritilgan yetakchi xorijiy taʼlim muassasalarining diplomi mavjudligi: yetakchi xorijiy taʼlim muassasalari magistri diplomi yoki unga tenglashtirilgan, milliy taʼlim va/yoki ilmiy muassasalarning fan nomzodi darajasi — lavozim maoshining 50%; yetakchi xorijiy taʼlim muassasalarining PhD darajasi yoki unga tenglashtirilgan, milliy taʼlim va/yoki ilmiy muassasalarning fan doktori darajasi — lavozim maoshining 100% ni tashkil etadi. Ushbu samaradorlik mezonlari uchun ustama pedagogning (ilmiy jihatdan asoslangan yangi, ilgʻor oʻqitish usullarini ishlab chiqish (joriy etish) boʻyicha) faol uslubiy ishlarini koʻzda tutadi. Oʻqituvchining metodologik ishining qoniqarsiz natijalari yuzaga kelganda, ustama bekor qilinishi mumkin. Anjumanlarda maʼruzalar bilan ishtirok etmaslik, nashrlarda maqolalarning va oʻquv-uslubiy ishlanmalarning yoʻqligi qoniqarsiz natija hisoblanadi; i) Olimpiada gʻoliblari va sovrindorlarini tayyorlash boʻyicha pedagogning natijalari (ustama miqdorini hisoblashning eng yaxshi uchta sovrinli oʻrni uchun qoʻshimcha toʻlovlar bilan cheklangan): shahar miqyosida (1 — 3 oʻrin uchun) 1- oʻrin uchun — asosiy ish haqining 45%; 2-oʻrin uchun — asosiy ish haqining 30%; 3-oʻrin uchun — asosiy ish haqining 15%; viloyat (hududiy) miqyosida: 1-oʻrin uchun — asosiy ish haqining 60%; 2-oʻrin uchun — asosiy ish haqining 40%; 3-oʻrin uchun — asosiy ish haqining 20%; respublika miqyosida (1 — 3 oʻrin uchun): 1-oʻrin uchun (oltin medal) — asosiy ish haqining 100%; 2-oʻrin uchun (kumush medal) — asosiy ish haqining 75%; 3-oʻrin uchun (bronza medal) — asosiy ish haqining 50%; xalqaro miqyosda (1 — 3 oʻrin uchun): 1-oʻrin uchun (oltin medal) — asosiy ish haqining 200%; 2-oʻrin uchun (kumush medal) — asosiy ish haqining 175%; 3-oʻrin uchun (bronza medal) — asosiy ish haqining 150%. 6. Pedagog xodimlarga bir martalik ustama quyidagi samaradorlik mezonlari asosida va quyidagi miqdorlarda belgilanishi mumkin: a) oʻqituvchining professional tanlovlarda ishtirok etish natijasi: shahar miqyosdagi mukofot — asosiy maoshning 50%; respublika miqyosidagi sovrin — asosiy ish haqining 100%; xalqaro miqyosdagi sovrin — asosiy ish haqining 150%; b) umumiy oʻrta taʼlim sohasidagi xalqaro manbalarda (Scopus, WoS yoki analog) indekslangan jurnallarda maqola nashr etilishi — asosiy ish haqining 50% dan 200% gacha. respublikada akkreditatsiyadan oʻtgan jurnallarda — 50%. Ushbu band boʻyicha jurnallarga qoʻyiladigan talablar Vazirlik tomonidan har oʻquv yili boshida belgilanadi; v) maʼruzachi sifatida umumiy oʻrta taʼlim sohasidagi xalqaro konferensiya yoki seminarda maʼruzachi sifatida ishtirok etish — asosiy ish haqining 100%. 7. Maʼmuriy-boshqaruv xodimlariga oylik ustamalar quyidagi samaradorlik mezonlari asosida va quyidagi miqdorlarda belgilanishi mumkin: a) rahbar xodimning ingliz tilini bilish darajasini belgilovchi CEFR B2 yoki undan yuqori darajadagi milliy va xalqaro tan olingan sertifikati boʻlsa, asosiy ish haqining 60%; b) yetakchi xorijiy taʼlim muassasalarining diplomi (TOP-1000 roʻyxatiga kiritilgan Times Nigher Education (TNE), QS World University Rankings) yoki pedagogika yoxud boshqaruv (maʼmuriyat) boʻyicha milliy taʼlim va/yoki ilmiy muassasalarning ilmiy darajasi mavjudligi: yetakchi xorijiy taʼlim muassasalari magistri diplomi yoki unga tenglashtirilgan, milliy taʼlim va/yoki ilmiy muassasalarning fan nomzodi darajasi — lavozim maoshining 50%; yetakchi xorijiy taʼlim muassasalarining PhD darajasi yoki unga tenglashtirilgan, milliy taʼlim va/yoki ilmiy muassasalarning fan doktori darajasi — lavozim maoshining 100% ni tashkil etadi. v) mustaqil nazorat ishlari (kirish, oraliq, yakuniy nazorat) natijalari boʻyicha Prezident maktabi oʻquvchilarining oʻzlashtirish natijalarini baholash. Ishlash mezonlari barcha maktab oʻquvchilarining oʻrtacha balli: yuqori natijalar (aʼlo) — asosiy ish haqining 60%; yaxshi natijalar (yaxshi) — asosiy ish haqining 30%; g) oʻqituvchilar uchun qulay shart-sharoitlarni taʼminlash va oʻquvchilarni maktabda oʻqitish. Ushbu koʻrsatkich maktabda taʼlim jarayonini sifatli tashkil etishni hisobga oladi, shu jumladan oʻquv jarayonida ishtirokchilar tomonidan rahbariyat faoliyatini baholash: taʼlim jarayonlarini yuqori darajada sifatli tashkil qilish — asosiy ish haqining 60%; taʼlim jarayonlarini yaxshi darajada sifatli tashkil qilish — asosiy ish haqining 30%; d) Prezident maktablari reytingi natijalari. Reyting koʻrsatkichlari hisobining tartibi va mezonlari vazirlik tomonidan belgilanadi: 1) bitiruvchilarning universitetlarga kirishi; yuqori koʻrsatkichlar — 80%; oʻrta koʻrsatkichlar — 40%; past koʻrsatkichlar — 0%; 2) Olimpiadalar gʻoliblari soni va darajasi: yuqori koʻrsatkichlar — 70%; oʻrta koʻrsatkichlar — 40%; past koʻrsatkichlar — 0%; 3) oʻzlashtirish monitoringi natijalari: yuqori koʻrsatkichlar — 80%; oʻrta koʻrsatkichlar — 40%; past koʻrsatkichlar — 10%. 8. Maʼmuriy-boshqaruv xodimlariga bir martalik toʻlovlar quyidagi samaradorlik mezonlari va miqdorlarda belgilanishi mumkin: a) umumiy oʻrta taʼlim sohasi boʻyicha maqola nashr etish: respublika jurnallarida — 50%; xalqaro bazalarda indekslangan, taqriz qilingan jurnallarda — asosiy ish haqining 50% dan 200% gacha (jurnal faktorining impaktiga qarab). Ushbu band boʻyicha jurnallarga qoʻyiladigan talablar vazirlik tomonidan har oʻquv yili boshida belgilanadi; b) umumiy oʻrta taʼlim sohasiga anjuman yoki seminarda maʼruza qilish; viloyat (shahar) yoki respublika anjumanlarida — 50% (maʼruzachi sifatida); xalqaro anjumanda — 100% (maʼruzachi sifatida). 9. Oʻquv-yordamchi xodimlarga oylik ustama haqi quyidagi samaradorlik mezonlari va miqdorlari asosida belgilanishi mumkin: a) oʻquv-yordamchi xodimning ingliz tilini bilish darajasini belgilovchi CEFR B2 yoki undan yuqori darajadagi milliy va xalqaro tan olingan sertifikati boʻlsa, asosiy ish haqining 50%; b) yetakchi xorijiy taʼlim muassasalarining diplomi (Times Nigher Education (TNE), QS World University Rankings universitetlari reytingiga TOP-1000 roʻyxatiga kiritilgan) yoki mutaxassisligi boʻyicha milliy taʼlim va/yoki ilmiy muassasalarning ilmiy darajasi mavjudligi: yetakchi xorijiy taʼlim muassasalari magistri diplomi yoki unga tenglashtirilgan, milliy taʼlim va/yoki ilmiy muassasalarning fan nomzodi (falsafa doktori (PhD)) darajasi — lavozim maoshining 50%; yetakchi xorijiy taʼlim muassasalarining PhD darajasi yoki unga tenglashtirilgan, milliy taʼlim va/yoki ilmiy muassasalarning fan doktori (DSc) darajasi — lavozim maoshining 100% ni tashkil etadi. 10. Ragʻbatlantiruvchi (qoʻshimcha) toʻlovlarni belgilash boʻyicha takliflar Prezident maktablari huzurida tashkil etilgan ishchi guruh (keyingi oʻrinlarda Ishchi guruh deb ataladi) aʼzolari tomonidan oʻrganib chiqiladi. Ishchi guruh 5 kishidan kam boʻlmagan tarkibda Prezident maktabi Ijrochi direktori buyrugʻi bilan tasdiqlanadi. Ishchi guruh xulosasi Prezident maktabi direktoriga ragʻbatlantiruvchi toʻlovlarni toʻlash toʻgʻrisida buyruq chiqarish uchun kiritiladi. Ishchi guruh aʼzolarining yigʻilish bayoni har chorakda, alohida hollarda esa zarur boʻlganda oʻtkaziladi. Ishchi guruh yigʻilishi Ishchi guruh aʼzolarining kamida 80 foizi ishtirok etadigan boʻlsa, ovoz berishga ega (kvorum) hisoblanadi. Xodimlarni ragʻbatlantiruvchi (qoʻshimcha) toʻlovlar miqdorlarini belgilash toʻgʻrisidagi qaror Ishchi guruh aʼzolarining ochiq ovoz berishlari orqali amalga oshiriladi. Qaror ovoz beruvchi (kvorum) ishtirokchilarining kamida uchdan ikki qismi ishtirokida qabul qilinadi. Mehnat shartnomasi bekor qilinishi (xodim oʻz ish faoliyatida qonunni buzganligi tufayli ishdan ozod etilgan holatlardan tashqari), boshqa ishga oʻtishi va boshqa holatlar munosabati bilan toʻliq vaqt ishlab berilmagan boʻlsa, bir martalik toʻlov Prezident maktabi Ijrochi direktori bilan kelishilgan holda toʻlanadi. Prezident maktabi xodimlariga qonunchilik hujjatlarida va Prezident maktabi jamoa shartnomasida nazarda tutilgan boshqa ragʻbatlantiruvchi toʻlovlar toʻlanishi mumkin. Bitta xodimga bajarilgan ishlar miqdori hisobga olingan holda va ushbu Nizomning talablariga muvofiq bir vaqtning oʻzida bir nechta ragʻbatlantirish toʻlovlari turlarini belgilashga ruxsat etiladi. Xodimlarni qoʻshimcha moddiy ragʻbatlantirish masalalari Ishchi guruh tomonidan bayonnoma koʻrinishida Prezident maktabi Ijrochi direktoriga taqdim etiladi. Prezident maktabi direktorini ragʻbatlantirish va qoʻshimcha ustama haqi belgilash agentlik direktori tomonidan amalga oshiriladi. Agentlik ragʻbatlantirish va qoʻshimcha ustama haqi belgilash toʻgʻriligini nazorat qiladi va buning uchun javobgar hisoblanadi. 11. Prezident maktablari xodimlarini ragʻbatlantirish va qoʻshimcha ustama haq toʻlash Oʻzbekiston Respublikasi Davlat budjeti hisobidan, Agentlik huzuridagi Iqtidorli yoshlarni qoʻllab-quvvatlash jamgʻarmasi mablagʻlari, homiylik xayriyalari hamda qonunchilik hujjatlarida taqiqlanmagan boshqa manbalar hisobidan amalga oshiriladi. 12. Har yili 20-dekabrga qadar Prezident maktablari Agentlikka kelgusi yil uchun xarajatlar smetasi loyihasini tegishli asos va hisob-kitoblari bilan taqdim etadi. 13. Prezident maktablari har chorakda belgilangan tartibda Agentlikka ushbu mablagʻlardan foydalanganligi boʻyicha hisobot taqdim etadi. 14. Ragʻbatlantirish va ustama haq oylik maoshi bilan birga bir vaqtda toʻlab berilishi mumkin. 15. Ishchi guruh Prezident maktablari xodimlariga ustama haq belgilash va ragʻbatlantirish boʻyicha hujjatlar (bildirgi, buyruq va boshqalar) tayyorlanishi va koʻrib chiqilishini taʼminlaydi.